Source: http://transvanilla.hu/hirek/kozlemeny-transznemu-menekult-jogait-vedte-meg-az-alkotmanybirosag
Timestamp: 2018-09-20 07:35:13
Document Index: 20523094

Matched Legal Cases: ['bíróság ', 'bíróság\n', 'bíróság\n', 'bíróság ', 'bíróság ', 'bíróság ', 'bíróság ']

Közlemény: Transznemű menekült jogait védte meg az Alkotmánybíróság | Hírek | Transvanilla
Itt vagy:Home|Hírek|Közlemény: Transznemű menekült jogait védte meg az Alkotmánybíróság
Közlemény: Transznemű menekült jogait védte meg az Alkotmánybíróság
Közzétéve: 2018. Június 21. Csütörtök, 20:46
Egy transznemű, menekültként elismert állampolgár ügyében hozott ma fontos döntést az Alkotmánybíróság. Határozatában kimondta, hogy mulasztást követ el a magyar állam azzal, hogy nem szabályozza a Magyarországon jogszerűen letelepedett nem magyar állampolgárok nemének jogi elismerését (nem- és névváltoztatási eljárás). Az Alkotmánybíróság ezért felhívta az Országgyűlést, hogy jogalkotási feladatának 2018. december 31-ig tegyen eleget.
Bár az egyedi ügyben az Alkotmánybíróság (Ab) elutasította a külföldi transznemű férfi panaszát, a határozat mégis rendkívül jelentős, mert felhívja a figyelmet a nem jogi elismerésére vonatkozó eljárás - nemzetközi emberi jogi elvek követése szerinti - szabályozásának szükségességére.
Az alkotmányjogi panasz indítványozóját hazájában nemi identitása miatt üldözték, és emiatt Magyarországon menekültstátuszt kapott. Az indítványozó neme elismerése iránti kérelmet nyújtott be a Bevándorlási és Állampolgári Hivatalhoz (BÁH).
A BÁH a kérelmet elutasította, arra hivatkozással, hogy a nem megváltozását az illetékes anyakönyvvezetőnek kell átvezetnie a születési anyakönyvön, erre azonban jelen esetben nincs lehetőség, mivel az indítványozónak nincs magyarországi születési anyakönyve. A külföldi állampolgár felülvizsgálati kérelmet terjesztett elő, azt azonban a bíróság elutasította, mivel álláspontja szerint nincs olyan jogszabály, amely meghatározná az érdemi döntés meghozatalára jogosult hatóságot. Az indítványozó ezután fordult az Ab-hoz.
Az Ab az alkotmányjogi panaszt elutasította, mert a bíróságok nem járhatnak el közvetlenül az alaptörvény alapján, hanem a jogszabályokat kell annak megfelelően értelmezniük és alkalmazniuk. Ezt az ügyet ugyanakkor nem lehetett elbírálni, mivel nem áll rendelkezésre olyan jogszabály, amelyet a bíró értelmezhetne. Ugyanakkor a testület azt is megállapította, hogy jelenleg a nemváltozással együttjáró névváltoztatási eljárás lehetősége csupán a magyar állampolgárok számára adott, a jogalkotó tehát az emberi méltósághoz való jogot sértő módon tett különbséget magyar és nem magyar állampolgárok között.
Dr. Sulyok Tamás bíró párhuzamos indoklásában szükségesnek tartotta felhívni a jogalkotó figyelmét arra, hogy "a magyar állampolgárok nemének megváltoztatásával összefüggő névváltoztatás jelenlegi kormányrendeleti szinten történő szabályozása felülvizsgálatra szorul. A szabályozás jogforrási szintje megfelelőségének felülvizsgálatán túlmenően az is hangsúlyozandó, hogy a jogbiztonság követelménye az állam kötelességévé teszi annak biztosítását, hogy a jog szabályai világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára."
Megjegyzi, azt is hogy "az Alapvető Jogok Biztosa AJB-883/2016. számú jelentésében foglaltak szerint ugyanakkor a nem jogi elismerésére vonatkozó hatályos szabályozás alapján nem egyértelmű az Emberi Erőforrások Minisztériuma Főosztályának eljárásban betöltött szerepe, kérdéses a Budapest Főváros Kormányhivatal honlapján elhelyezett „Tájékoztató” jogi jellege, és problematikus az is, hogy „elutasító döntés” esetén – alakszerű döntés hiányában – a jogorvoslathoz való alapjog nem érvényesíthető."
2018 januárjában újraindult a nem- és névváltoztatási kérelmek elbírálása. Minderre egy 2017. december 20-ára keltezett kormányrendelet alapján kerül sor, mellyel kapcsolatban megfogalmazott aggályainkkal is összhangban van az Alkotmánybíróság mostani döntésének indoklása.
“A nem jogi elismeréséhez kell a jogbiztonság, ami jogilag szabályozott kereteket jelent.“ - mondta el Hidasi Barnabás a Transvanilla Transznemű Egyesület elnöke - “Ez fontos, hogy az érintettek számára kiszámítható, világos és egyértelmű legyen. Elengedhetetlen, hogy ebben a folyamatban az állami szervek szerepe egyértelmű legyen és legyenek eljárásjogi garanciák. Gyors, átlátható és hozzáférhető eljárásra van szükség a nem jogi elismeréséhez. Míg az eljárás formája másodlagos, eredményét tekintve gyakorlatiasnak, és hatékonynak kell lennie, meg kell védenie a transznemű személyek magánélethez való jogát. Az ideális eljárás egyszerű, közigazgatási jellegű és nem egészségügy-orientált, ami által lehetővé teszi az érintettek számára a nyilvántartások, okiratok minél gyorsabb megváltoztatását.
A nemnek a gyors, hozzáférhető és átlátható jogi elismerése megelőzi a diszkriminációt, védi a magánélethez való jogokat és a méltóságteljes élet alapja.”
Transvanilla Transznemű Egyesület 2018 06. 21.